Diari Oficial de la Generalitat Valenciana


Sumari del DOGV 8933, del 23-10-2020 (2020/8717)

RESOLUCIÓ de 8 d'octubre de 2020, de la Vicepresidència Segona i Conselleria d'Habitatge i Arquitectura Bioclimàtica, relativa a la declaració de prescripció de determinades obligacions econòmiques incloses en els pressupostos com a obligacions pendents de pagament procedents d'exercicis anteriors, derivades de plans d'habitatge anteriors a 2013.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8933

Data del DOGV
:   23-10-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/8717


Data del document
:   08-10-2020

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Correcció d'errades

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica

RESOLUCIÓ de 8 d'octubre de 2020, de la Vicepresidència Segona i Conselleria d'Habitatge i Arquitectura Bioclimàtica, relativa a la declaració de prescripció de determinades obligacions econòmiques incloses en els pressupostos com a obligacions pendents de pagament procedents d'exercicis anteriors, derivades de plans d'habitatge anteriors a 2013. [2020/8717]  
  
Antecedents de fet  
Primer. La Generalitat, a l'empara de les previsions dels plans estatals d'habitatge i sòl per als períodes 2005-2008 i 2009-2012, va atorgar determinades ajudes i subvencions per a l'accés a l'habitatge en els diferents tipus i línies definits en aquests. Les restriccions pressupostàries de les administracions públiques van provocar que la dotació econòmica de la línia pressupostària T0304, denominada «Pla d'habitatge», en la qual s'imputaven els pagaments de les subvencions a les actuacions protegides en matèria d'habitatge, disminuïra gradualment a partir de l'exercici 2009. Així mateix, es constata que des de l'exercici 2003 el ritme de concessió d'ajudes va augmentar de manera ininterrompuda fins a l'exercici 2009.  
Segon. En el context referit d'insuficiència pressupostària generada, la intervenció delegada de la conselleria amb competències en matèria d'habitatge (en aquell moment la Conselleria d'Infraestructures, Territori i Medi Ambient) va emetre durant els mesos de novembre i desembre de 2011 diversos informes de fiscalització desfavorables a determinades propostes de pagament promogudes des de la Direcció General d'Obres Públiques, Projectes Urbans i Habitatge relatives a subvencions per a la rehabilitació d'habitatges, a l'adquisició i compra d'habitatges, al lloguer, a la promoció d'habitatges per a arrendament, i també a l'execució d'actuacions en àrees de rehabilitació integral i urbanització d'àrees de sòl. Aquests informes desfavorables estaven motivats en l'incompliment de determinats preceptes legals que no es van aplicar en la concessió i tramitació de les ajudes, com són fonamentalment la necessària existència de procediments de pública concurrència en la concessió de les subvencions i la indispensable consignació del crèdit necessari per a atorgar-les de manera prèvia a la seua concessió. L'incompliment d'aquests preceptes va impedir la fiscalització de les propostes de pagament, la qual cosa va interrompre la comptabilització dels imports atorgats i no fiscalitzats durant un període que es va estendre des de novembre de 2011 fins a la segona meitat de l'exercici 2014.  
  
Tercer. Les anomalies relacionades eren comunes al conjunt dels expedients de subvencions que a aqueixa data es trobaven encara pendents de comptabilització i pagament. D'aqueix conjunt d'expedients, aquells que comptaven amb una resolució de concessió d'ajuda suposaven un import global que es va estimar a principis de l'exercici 2014 en una quantia aproximada de 240 milions d'euros. L'entrada en vigor de la Llei 2/2014, de 13 de juny, de ports de la Generalitat, va permetre, mitjançant la seua disposició addicional segona, considerar degudament atorgades totes les ajudes públiques, subvencions i finançament, reconegudes tant en l'àmbit dels plans estatals i autonòmics d'habitatge, sòl i rehabilitació, com a l'empara d'acords específics interadministratius, que havien sigut gestionades en el període 2008-2013 per les anteriors Direcció General d'Habitatge i Projectes Urbans de la Conselleria de Medi Ambient, Aigua, Urbanisme i Habitatge i Direcció General d'Obres Públiques, Projectes Urbans i Habitatge de la Conselleria d'Infraestructures, Territori i Medi Ambient, considerant-los, així mateix, compromisos degudament adquirits als efectes previstos en l'article 31.2 del text refós de la Llei d'hisenda pública de la Generalitat, i que constituïen el deute referit. En aquest sentit, la Resolució de 21 de juliol de 2014, de la consellera d'Infraestructures, Territori i Medi Ambient, va reconéixer com a obligacions pendents d'aplicar a pressupost aquelles subvencions en les quals havia arribat a recaure resolució d'atorgament. Aquest primer grup d'obligacions pendents d'aplicar a pressupost (grup OPA1) es va quantificar en un import global de 627.103.558,77 euros, instant a la tramitació del seu pagament en la mesura en la qual les disponibilitats pressupostàries ho permeteren.  
Quart. L'import global dels pagaments de les subvencions incloses en el grup referit en l'anterior antecedent (OPA1) realitzats fins al tancament de l'exercici 2019 supera els 230 milions d'euros, preveient-se que no va a ser possible l'abonament de la totalitat de les obligacions restants d'aquest mateix grup, ja que s'està comprovant que en una gran part dels corresponents beneficiaris concorren circumstàncies que impedeixen realitzar la tramitació del corresponent pagament (incompliment d'obligacions fiscals i tributàries, canvi en el domicili fiscal, declaració de caducitat dels expedients davant la inactivitat dels interessats, concursos de creditors en el cas d'empreses, etc.), sense que els interessats hagen exercit el compliment de les obligacions necessàries i el requeriment a l'administració de les quantitats endeutades.  
  
Cinqué. Durant l'anterior legislatura (període 2015-2019) es va escometre la tasca de reconéixer i tramitar el pagament d'un segon grup de subvencions que, si bé no van obtindre en el seu moment resolució de concessió d'ajuda econòmica, van ser objecte de resolució de reconeixement de requisits tècnics per a accedir a aquestes ajudes. Aquest segon grup d'expedients (grup OPA6), la quantia global del qual ascendia a un import aproximat de 40 milions d'euros, correspon a aquelles subvencions que durant el període 2011-2013 van ser objecte de resolució de reconeixement de requisits tècnics, per a l'accés a les corresponents ajudes, no constituint en cap cas, en el seu moment, una concessió d'una ajuda econòmica encara que tampoc una denegació d'aquesta.  
  
Sisé. El procediment que es va adoptar per a la convalidació dels expedients de subvencions inclosos en el grup de l'anterior antecedent (OPA6) és anàleg al referit en l'antecedent tercer (OPA1), i en ambdós casos és aplicable la disposició addicional segona de la Llei 2/2014, de 13 de juny, de ports de la Generalitat. Així mateix, la Resolució de 9 de juliol de 2015, de la consellera d'Habitatge, Obres Públiques i Vertebració del Territori, va reconéixer com a obligacions pendents d'aplicar a pressupost aquelles ajudes en les quals va recaure resolució de reconeixement de requisits (OPA6) i va quantificar el seu import global en 73.660.990,81 euros, de tal forma que a data actual s'ha procedit a la tramitació i pagament d'expedients d'aquest tipus per un import superior als 31 milions d'euros. Així mateix, de manera anàloga a l'exposat en l'antecedent quart, s'estima que no resultarà possible abonar la totalitat de les subvencions a causa d'impediments aliens a l'Administració de la Generalitat.  
Seté. De la mateixa manera que la disposició addicional segona de la Llei 2/2014, de 13 de juny, de ports de la Generalitat, va permetre el reconeixement com a obligacions pendents d'aplicar a pressupost d'aquelles ajudes a actuacions en matèria d'habitatge derivades dels plans estatals dels períodes 2005-2008 i 2009-2012, en les quals havia recaigut resolució d'atorgament de subvenció (grup OPA1) o resolució de reconeixement de requisits (grup OPA6), la disposició addicional tercera de la Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, permet el reconeixement d'aquelles altres ajudes en matèria d'habitatge en les quals no va recaure cap mena de resolució que posara fi al procediment administratiu corresponent, de tal manera que actualment s'està procedint a la represa, resolució i, si escau, comptabilització i pagament de les corresponents subvencions emparades per aquesta disposició.  
  
Huité. En data 1 d'agost de 2019, la Viceintervenció General de Control Financer i Auditories va emetre el seu informe definitiu del control financer específic que va efectuar al Pla estatal d'habitatge 2009-2012, atés l'acord adoptat pel Consell en la seua reunió del dia 29 de juliol de 2016, a proposta del conseller d'Hisenda i Model Econòmic, que modificava la Programació de controls específics per a l'any 2016, que incloïa, entre altres controls a realitzar, el corresponent al Pla estatal d'habitatge 2009-2012. En l'informe referit es recomanava dotar de crèdit adequat i suficient la línia de subvenció en el pressupost de la Generalitat a càrrec de la qual s'hagen de contraure les obligacions econòmiques que resulten de la declaració de degudament atorgades d'aquelles ajudes públiques, subvencions i finançament que, en el seu cas, pogueren reconéixer-se per ajustar-se al que s'estableix en els plans estatals d'habitatge 2005-2008 i 2009-2012.  
Nové. Els serveis territorials d'Habitatge i Arquitectura Bioclimàtica d'Alacant, Castelló i València, responsables de la instrucció i tramitació dels expedients, han practicat les actuacions pertinents necessàries tendents al pagament dels expedients inclosos en els dos grups referits (OPA1 i OPA 6) amb els deguts advertiments, i no s'ha aconseguit la culminació del procediment pels motius enumerats per a cada cas en els expedients de la seua raó, aliens a la tramitació administrativa d'aquests, a conseqüència de la inactivitat dels interessats manifestada en la casuística recollida en aquests expedients, i que culmina en la prescripció del dret a exigir el pagament d'aquestes.  
  
Deu. En data 20 de juliol (DOGV 8869, 29.07.2020), es va dictar la proposta de resolució de la Sotssecretaria d'aquesta Vicepresidència Segona i Conselleria d'Habitatge i Arquitectura Bioclimàtica, sobre declaració de prescripció de determinades obligacions econòmiques incloses en els pressupostos com a obligacions pendents de pagament procedents d'exercicis anteriors (OPA 1 i OPA 6) i derivades de plans d'habitatge anteriors a 2013, en la qual es disposava: en primer lloc, atorgar un tràmit d'audiència als interessats per un termini de 15 dies perquè realitzaren les al·legacions que al seu dret convinga a l'efecte de justificar que la prescripció del seu dret al cobrament de les obligacions econòmiques dels plans d'habitatge anteriors a 2013 relacionats en els annexos que formaven part de la referida proposta de resolució no havia tingut lloc; en segon lloc, una vegada finalitzat el termini d'audiència, procedir a informar aquelles al·legacions que hagueren tingut lloc, amb expressió de l'estimació o desestimació d'aquestes, i a l'efecte d'efectuar la resolució corresponent finalitzadora del procediment, amb expressió dels recursos que en el seu cas corresponguen; publicar aquesta proposta de resolució en el DOGV i en el portal web de la Vicepresidència Segona i Conselleria d'Habitatge i Arquitectura Bioclimàtica, i donar trasllat de l'acord als interessats i als serveis administratius corresponents.  
  
Onze. Una vegada finalitzat el termini per a presentar al·legacions, en data 7 de setembre de 2020, els serveis territorials d'Habitatge i Arquitectura Bioclimàtica han certificat que no s'han realitzat al·legacions en el termini obert a l'efecte de justificar la prescripció del dret al cobrament de les obligacions econòmiques dels plans d'habitatge anteriors a 2013 corresponents als expedients relacionats en els annexos que formaven part de la proposta de resolució referida en l'anterior antecedent.  
  
Fonaments de dret  
Primer. D'acord amb el que es preveu en l'article 23.1 de la Llei 1/2015, de 6 de febrer, d'hisenda pública, del sector públic instrumental i de subvencions de la Generalitat, cal entendre que el dret a exigir el pagament de les obligacions ja reconegudes o liquidades prescriu al cap de quatre anys si no fora reclamat pels creditors legítims o els seus drethavents, i el còmput del termini s'iniciarà des de la data de notificació del reconeixement o liquidació de la respectiva obligació.  
  
Segon. En el mateix sentit de l'anterior fonament s'expressen els articles 66 a 70 de la Llei 58/2003, de 17 de desembre, general tributària, en els quals es regula la prescripció en l'àmbit tributari com a manera d'extingir-se els drets i obligacions tributàries.  
Tercer. L'article 82 de la Llei 39/2015, d'1 d'octubre, del procediment administratiu comú de les administracions públiques, regula el procediment del tràmit d'audiència i determina els terminis a considerar per a la presentació d'al·legacions, i també els documents i justificacions que s'estimen pertinents.  
Quart. L'article 19 del Decret 77/2019, de 7 de juny, del Consell, de regulació del procediment de gestió del pressupost de la Generalitat, estableix el procediment de prescripció de les obligacions reconegudes el pagament de les quals no s'haja realitzat i determina que aquest procediment serà resolt per la persona titular de la conselleria a la qual estiga adscrit el servei gestor que haguera aprovat aquest reconeixement.  
  
Cinqué. L'article 45 de la Llei 39/2015, d'1 d'octubre, del procediment administratiu comú de les administracions públiques, indica en el seu apartat primer que els actes administratius seran objecte de publicació quan així ho establisquen les normes reguladores de cada procediment o quan ho aconsellen raons d'interés públic apreciades per l'òrgan competent.  
  
Per tot això, vista la proposta de 20 de juliol de 2020, de la Sotssecretaria d'aquesta conselleria, considerant que les obligacions relacionades daten de 2014 i 2015, havent transcorregut un termini superior a quatre anys des del seu reconeixement com a obligacions pendents de pagament, i que s'han dut a terme les actuacions necessàries per a comunicar als seus titulars la possibilitat d'exercir el seu dret al cobrament, sense constar que hi haja hagut requeriments o actuacions sobre aquest tema per part d'aquests, i d'acord amb el que s'estableix en l'article 19 del Decret 77/2019, de 7 de juny, del Consell, de regulació del procediment de gestió del pressupost de la Generalitat, resolc:  
  
Primer  
Declarar prescrites les obligacions reportades pendents d'aplicar al pressupost, corresponents als expedients assenyalats en els annexos I i II d'aquesta resolució i que ascendeixen a un import global de 5.725.202,22 euros, dels quals 3.247.189,08 euros, pertanyen al grup OPA 1, i 2.478.013,14 euros pertanyen al grup OPA 6.  
  
Segon  
Minorar les quanties globals de les obligacions reconegudes mitjançant les resolucions de 21 de juliol de 2014, de la consellera d'Infraestructures, Territori i Medi Ambient, i 9 de juliol de 2015, de la consellera d'Habitatge, Obres Públiques i Vertebració del Territori, en els imports de 3.247.189,08 euros i de 2.478.013,14 euros, que corresponen a les obligacions prescrites dels grups OPA1 i OPA6, respectivament, segons el resolc primer.  
  
Tercer  
Publicar aquesta resolució en el Diari Oficial de la Generalitat Valenciana, i en el portal web de la Vicepresidència Segona i Conselleria d'Habitatge i Arquitectura Bioclimàtica, als efectes de la seua notificació a totes les persones interessades.  
  
Quart  
Donar trasllat d'aquest acord als serveis econòmics als efectes oportuns.  
  
Contra aquesta resolució, que posa fi a la via administrativa, es podrà interposar recurs potestatiu de reposició en el termini d'un mes a comptar des de l'endemà de la seua publicació, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua publicació, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 8 d'octubre de 2020.- El vicepresident segon i conseller d'Habitatge i Arquitectura Bioclimàtica: Rubén Martínez Dalmau.